次韻周秀實觀李觀察勒兵
作者：王庭珪
朝代：宋

paragraphs: 霜風獵獵吹旗旌，將軍束装來勒兵。
白鷺洲前雲鳥合，青原臺上山川横。
李侯凛凛萬人敵，匹馬横行沙塞北。
至尊殿上親賜名，生坐閻羅官柱國。
提兵括寇來江西，探取賊窟如連雞。
軍中超距多暇日，却學臨淮親校旗。
中興猛士如吼虎，二十八將隨光武。
要看麒麟第一功，金印垂腰光耀組。